Ամերիկյան գիտնականները ստեղծել են դեղամիջոցների ստուգման նոր մեթոդ
Անպիտան դեղամիջոցների օգտագործումը լուրջ խնդիր է աշխարհում և կարող է մեծ վնաս պատճառել առողջությանը: Գրանցվում են նաև մահուցու դեպքեր: Ամերիկյան գիտնականների մի խումբ Ինդիանա նահանգից ստեղծել են դեղամիջոցների ստուգման մի նոր, ավելի մատչելի ձև:
Դեղամիջոցները կարող են շարքից դուրս գալ բազմաթիվ պատճառներից ելնելով, ներառյալ արտադրողի սխալն ու պահեստավորման կանոնների խախտումը: Նոթր Դամ համալսարանի քիմիայի պրոֆեսոր Մարիու Լիբերմանն առաջարկում է դեղագործներին օգտվել դեղերի ստուգման մի նոր ու ավելի դյուրին մեթոդից, որը կոչվում է PAD: Այս նոր մեթոդի ստեղծման ուղղությամբ աշխատանքները սկսվել են 6 տարի առաջ Նոթր Դամ համալսարանի և Սուրբ Մարիամ քոլեջի համագործակցությամբ: Այս նոր մեթոդն ավելի մատչելի է և փոխարինում է զարգացած երկրների համար թանկարժեք սարքերը, որոնցով ստուգում են դեղամիջոցների պիտանելիությունը: PAD-ն թույլ է տալիս ստուգել դեղամիջոցները դրանց պատրաստման և տարածման բոլոր փուլերում: Այն օգտագործվում է նաև անպիտան սննդամթերքի վերահսկողության համար: «Կան հրապարակված թեստեր, որոնք թույլ են տալիս քիմիական բաղադրիչների միջոցով ստուգել, օրինակ, կաթի որակը տան պայմաններում: Կարծում եմ դա այդքան էլ ճիշտ չէ, քանի որ մարդիկ չպետք է այդ քիմիական նյութերը օգտագործեն տան պայմաններում»,- ասում է Նոթր Դամ համալսարանի ուսանող Ջեմի Լյութերը: Այս նոր մեթոդի զարգացման համար Լիբերմանի թիմը համագործակցում է շուրջ 18 այլ ամերիկյան համալսարանների հետ: Նրանք օգտագործում են հատուկ սարքավորումներ՝ զարգացող երկրներից ստացած դեղամիջոցները հետազոտելու համար: Նոթր Դամի նախկին ուսանող Նիքոլոս Մայերսն ասում է, որ նախքան այս ծրագրի վրա աշխատելը նա պատկերացում չուներ, թե որքան լուրջ խնդիր է անպիտան դեղամիջոցների օգտագործումն աշխարհում: «Ես պատկերացում չունեի, թե որքան դժվար է միջին կամ ցածր եկամուտ ունեցող երկրների համար քիմիական փորձեր իրականացնել: Ես կարծում էի դրանք հասանելի են բոլորին»,- ասում է Մայերսը: Այս նոր մեթոդի տարածմամբ զբաղված է նյույորքյան ընկերություններից մեկը, որը ստեղծել է համապատասխան սմարթֆոնային ծրագիր: Այս պահին PAD-ը հնարավորություն ունի ստուգելու շուրջ 60 տարբեր դեղամիջոցներ, սակայն Լիբերմանի թիմը հույս ունի ընդլայնել ցուցակը: